Elnyúlhat a szezon a belföldi turizmusban
Tovább pezseghet a belföldi turizmus, ha a vendégeken múlik; csaknem minden második válaszadó tervez őszre többnapos utazást a Szallas.hu friss felmérése szerint. Az őszi üdülésre akkor is sort kerítenek, ha ehhez szabadságot kell kivenni. 16,5 százalékkal több aktív foglalás van szeptember-november időszakra, mint tavaly ugyanekkor. Gyula, Hajdúszoboszló és Zalakaros a legnépszerűbb úti célok a következő hónapokban.
Kitart még az utazási kedv: a válaszadók csaknem fele megy szabadságra ősszel, és 43 százalékuk tervez üdülést. 16,5 százalékkal több aktív foglalás van a Szallas.hu rendszerében szeptember-november időszakra, mint tavaly ilyenkor. A szeptemberi foglalások 21 százalékkal, az októberiek 14 százalékkal magasabbak az előző évinél, viszont jelenleg a novemberi 22 százalékkal elmarad 2019-hez képest.

Nem merünk nagyon előre tervezni, inkább közelebb eső időpontokra foglalunk most szívesebben, és az utolsó pillanatos utazások is gyakoriak" – ismertette a részleteket Kelemen Lili, a Szallas.hu sajtószóvivője. A legkeresettebb úti célok a méltán híres fürdővárosok, mint Gyula, Hajdúszoboszló, Zalakaros, Eger és Hévíz. Szintén népszerű települések még Siófok, Egerszalók, Visegrád, Nyíregyháza és Miskolctapolca is a vendégek körében.

A következő hónapokban az átlagos foglalási érték 65 ezer forint. A Szallas.hu adatai szerint a foglalások többsége (43%) két éjszakára, minden ötödik 3-ra, 18 százalékuk pedig egy éjre szól. Az apartmanok (27%), a vendégházak (19%), a panziók (17%) és a 3 csillagos hotelek (17%) a legkeresettebb szállástípusok.
Szezon szállás ősz belföldi turizmus Utazás utazás Szállás.hu